EL Επίσηµη Εφηµερίδα της Ευρωπαϊκής Ένωσης CE 78/328

(2004/C 78 E/0346)

ΓΡΑΠΤΗ ΕΡΩΤΗΣΗ Ε-3867/03

υποβολή: Richard Corbett (PSE) προς την Επιτροπή

(16 Δεκεμβρίου 2003)

Θέμα: Μελέτη σχετικά με τη χρήση ακινήτων υπό καθεστώς χρονομεριστικής μίσθωσης (timesharing) και τα κλαμπ τουρισμού

Γνωρίζει η Επιτροπή τη μελέτη: «Απολεσθείς Παράδεισος», την οποία εξεπόνησε το Γραφείο Παροχής Συμβουλών στους Πολίτες στο Ηνωμένο Βασίλειο και η οποία αναφέρεται σε εμπειρίες που είχαν πολίτες με τη χρήση ακινήτων υπό καθεστώς χρονομεριστικής μίσθωσης και τα κλαμπ τουρισμού;

Προτίθεται η Επιτροπή να αναθεωρήσει την οδηγία σχετικά με τη χρήση ακινήτων υπό καθεστώς χρονομεριστικής μίσθωσης, προκειμένου να ενσωματωθεί στην οδηγία η αγορά δικαιωμάτων συμμετοχής σε κλαμπ τουρισμού και χρήσης πλοίων υπό καθεστώς χρονομεριστικής μίσθωσης, να καταργηθεί το κριτήριο της σύμβασης ελάχιστης διάρκειας 36 μηνών, να αυξηθεί η ελάχιστη περίοδος υπαναχωρήσεως σε 14 ημέρες και να καθιερωθεί απαίτηση, σύμφωνα με την οποία όλες οι εταιρείες που δρουν στην αγορά της χρήσης ακινήτων υπό καθεστώς χρονομεριστικής μίσθωσης ή της επαναπώλησης συμβάσεων χρονομεριστικής μίσθωσης να καταχωρισθούν στα κράτη μέλη στα οποία ασκούν τις δραστηριότητές τους;

Απάντηση του κ. Byrne Εξ ονόματος της Επιτροπής

(15 Ιανουαρίου 2004)

Το United Kingdom Citizens Advice Bureau είχε την καλοσύνη να διαβιβάσει στην Επιτροπή ορισμένα αντίγραφα της μελέτης «Paradise Lost» (Απολεσθείς παράδεισος). Η μελέτη αυτή βασίζεται πράγματι στην έκθεση με τίτλο «The Problems of Products Resembling Timeshare in Europe; the experience of European Consumer Centres» (Τα προβλήματα των παρόμοιων με τη χρονομεριστική μίσθωση προϊόντων στην Ευρώπη· η εμπειρία των ευρωπαϊκών κέντρων καταναλωτών), που δημοσιεύθηκε τον Νοέμβριο του 2002 από τα ευρωπαϊκά κέντρα καταναλωτών.

Η Επιτροπή γνωρίζει ότι παρά την έκδοση της οδηγίας 94/47/ΕΚ του Ευρωπαϊκού Κοινοβουλίου και του Συμβουλίου της 26ης Οκτωβρίου 1994 περί της προστασίας των αγοραστών ως προς ορισμένες πλευρές των συμβάσεων που αφορούν την απόκτηση δικαιώματος χρήσης ακινήτων υπό καθεστώς χρονομεριστικής μίσθωσης (1) και τη μεταγενέστερη μεταφορά της από τα κράτη μέλη, υπάρχουν ακόμη καταγγελίες καταναλωτών. Καταγγελίες υποβλήθηκαν απευθείας στην Επιτροπή από τους καταγγέλοντες, μέσω του Κοινοβουλίου, από τα ευρωπαϊκά κέντρα καταναλωτών (2) ή το ευρωπαϊκό εξωδικαστικό δίκτυο (3).

Το 1999 δημοσιεύθηκε μια έκθεση της Επιτροπής (4) που αναφέρει ορισμένα από τα προβλήματα αυτά. Εξήγαγε συμπεράσματα σχετικά με πιθανές προσαρμογές ή τροποποιήσεις της οδηγίας. Βάσει της έκθεσης αυτής εγκρίθηκε ψήφισμα του Κοινοβουλίου (5) και συμπεράσματα του Συμβουλίου (6).

Κατά την κοινοβουλευτική συζήτηση τον Ιούλιο του 2002 σχετικά με την έγκριση του ψηφίσματος, το αρμόδιο μέλος της Επιτροπής για την υγεία και την προστασία των καταναλωτών περιέγραψε περιληπτικά μια γενική στρατηγική για την επίλυση των προβλημάτων που εξακολουθούν να υπάρχουν στον τομέα της χρονομεριστικής μίσθωσης.

Για την αντιμετώπιση των πιο επειγόντων προβλημάτων, δημιουργήθηκαν σύνδεσμοι μεταξύ των κύριων ενώσεων καταναλωτών και των μελών του τομέα της χρονομεριστικής μίσθωσης με σκοπό την αύξηση της αποτελεσματικότητας της αυτορύθμισης. Ο τομέας επεξεργάζεται τώρα έναν κώδικα συμπεριφοράς που θα χρησιμοποιηθεί για τη βελτίωση της κατάστασης και για την καταπολέμηση των αθέμιτων και αδιαφανών πρακτικών που δεν ανήκουν στο πεδίο εφαρμογής της οδηγίας. Διεξάγονται διαπραγματεύσεις για να ληφθούν υπόψη οι απόψεις των καταναλωτών κατά την επεξεργασία αυτού του κώδικα.

Επίσης, η Επιτροπή βασίστηκε στην εμπειρία των ευρωπαϊκών κέντρων καταναλωτών και συνεργάστηκε με τα νέα κέντρα πληροφόρησης και παροχής βοήθειας του ευρωπαϊκού εξωδικαστικού δικτύου, καθώς και με το Διεθνές Δίκτυο Επιβολής της Νομοθεσίας για την Προστασία των Καταναλωτών (ICPEN) (7), για την αντιμετώπιση των προβλημάτων που υπάρχουν σήμερα και την ενθάρρυνση μιας πιο συστηματικής συνεργασίας μεταξύ του τομέα και των αρμόδιων σημείων επαφής των κρατών μελών.

Επιπλέον, η Επιτροπή ενέκρινε πρόσφατα δύο νομοθετικές προτάσεις για την προστασία των συμφερόντων των καταναλωτών.

Κατ' αρχάς, μια πρόταση οδηγίας πλαισίου σχετικά με τις αθέμιτες εμπορικές πρακτικές των επιχειρήσεων προς τους καταναλωτές (8) η οποία εγκρίθηκε από την Επιτροπή τον Ιούνιο του 2003. Το πεδίο εφαρμογής αυτής της πρότασης περιλαμβάνει ορισμένες αθέμιτες εμπορικές πρακτικές που χρησιμοποιούνται συνήθως από απατεώνες εμπόρους οι οποίοι δραστηριοποιούνται στον τομέα της χρονομεριστικής μίσθωσης (για παράδειγμα, πρακτικές με τη χρήση καταναγκασμού).

Δεύτερον, η Επιτροπή ενέκρινε τον Ιούλιο του 2003 πρόταση κανονισμού σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών (9). Σκοπός της πρότασης αυτής είναι η θέσπιση αποτελεσματικής και ταχείας συνεργασίας μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών.

Επίσης, σύμφωνα με τη στρατηγική για την πολιτική όσον αφορά τους καταναλωτές 2002-2006, η Επιτροπή αναθεωρεί την ισχύουσα κοινοτική νομοθεσία στον τομέα της προστασίας των καταναλωτών. Αυτή η αναθεώρηση θα αφορά ορισμένες οδηγίες, μεταξύ των οποίων η οδηγία 94/47/ΕΚ σχετικά με τη χρονομεριστική μίσθωση. Η Επιτροπή σκοπεύει να υποβάλει τη στρατηγική της για την επανεξέταση του κεκτημένου όσον αφορά την προστασία των καταναλωτών το δεύτερο τρίμηνο του 2004.

(1) EE L 280 της 29.10.1994.

(2) Ο ρόλος του δικτύου EKK (ή «Euroguichets») είναι να βοηθά τους ευρωπαίους καταναλωτές να κατανοήσουν πώς μπορούν να αξιοποιήσουν καλύτερα την εσωτερική αγορά και να παρέχει συμβουλές σε αυτούς όταν αντιμετωπίζουν ένα πρόβλημα.

(3) Ο ρόλος του ευρωπαϊκού εξωδικαστικού δικτύου, που αποτελείται από σημεία επαφής ή κέντρα πληροφόρησης και παροχής βοήθειας («Clearing Houses»), είναι να παρέχει στους καταναλωτές πληροφορίες σχετικά με τους εξωδικαστικούς μηχανισμούς προσφυγής, και πρακτική βοήθεια για την κατάθεση καταγγελιών με τον τρόπο αυτό.

(4) SEC(1999)1795 τελικό.

(5) Ψήφισμα του Ευρωπαϊκού Κοινοβουλίου σχετικά με την εφαρμογή της κοινοτικής πολιτικής στον τομέα της προστασίας των αγοραστών ως προς ορισμένες πλευρές των συμβάσεων που αφορούν την απόκτηση δικαιώματος χρήσης ακινήτων υπό καθεστώς χρονομεριστικής μίσθωσης (Εκθεση Medina Ortega), εγκρίθηκε στις 4 Ιουλίου 2002 ('Εγγρ. ΡΕ 298 410).

(6) 2255η σύνοδος του Συμβουλίου στις 13.4.2000 (σημείο 9.2).

(7) Το Διεθνές Δίκτυο Επιβολής της Νομοθεσίας για την Προστασία των Καταναλωτών (ICPEN) είναι ένα παγκόσμιο δίκτυο εθνικών αρχών με σκοπό την ενίσχυση και τη βελτίωση της επιβολής της νομοθεσίας σχετικά με την προστασία των καταναλωτών (με εξαίρεση τους τομείς της ασφάλειας των προϊόντων και της προληπτικής εποπτείας των χρηματοπιστωτικών ιδρυμάτων). Συνεδριάζει με σκοπό να συζητήσει τα θέματα που αφορούν την εφαρμογή της νομοθεσίας, την ανταλλαγή πληροφοριών και τη βελτίωση της διεθνούς συνεργασίας των συμμετεχόντων χωρών. Η Επιτροπή συγκρότησε την υποομάδα «Ευρώπη» για τη βελτίωση της ευρωπαϊκής συνεργασίας και την προετοιμασία των συνεδριάσεων σε παγκόσμιο επίπεδο.

(8) COM(2003)356 τελικό.

(9) COM(2003)443 τελικό.